กรมควบคุมมลพิษ (คพ.) เฝ้าระวังคุณภาพน้ำแม่น้ำปราจีนจากการปล่อยน้ำเสียช่วงเก็บเกี่ยวข้าว
กรมควบคุมมลพิษ (คพ.) เฝ้าระวังคุณภาพน้ำแม่น้ำปราจีนจากการปล่อยน้ำเสียช่วงเก็บเกี่ยวข้าวนายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า กรมควบคุมมลพิษ (คพ.) ประสานจังหวัดปราจีนบุรี พร้อมติดตามเฝ้าระวังและสนับสนุนกรณีโครงการชลประทานจังหวัดปราจีนบุรี ได้เปิดประตูระบายน้ำคลองสารภี ตำบลวัดโบสถ์ อำเภอเมือง จังหวัดปราจีนบุรี ช่วงฤดูกาลเก็บเกี่ยวข้าวตั้งแต่วันที่ 10 พฤศจิกายนที่ผ่านมา มีระยะเวลาการระบายน้ำประมาณ 2-3 สัปดาห์ เนื่องจากน้ำที่ระบายออกมามีปริมาณมากและอยู่ในเกณฑ์คุณภาพน้ำเสื่อมโทรม เมื่อปล่อยออกมาสู่แม่น้ำปราจีนบุรีอาจก่อให้เกิดปัญหาคุณภาพน้ำในแม่น้ำปราจีนบุรีพื้นที่อำเภอบ้านสร้าง จังหวัดปราจีนบุรีต่อเนื่องยังอำเภอบางน้ำเปรี้ยว จังหวัดฉะเชิงเทรา ทำให้โครงการชลประทานปราจีนบุรีได้ตั้งศูนย์เฉพาะกิจติดตามเฝ้าระวังคุณภาพน้ำในแม่น้ำปราจีนบุรี จากการเปิดระบายน้ำเพื่อการเก็บเกี่ยวปี 2562 กรมควบคุมมลพิษ จึงติดตั้งสถานีตรวจวัดคุณภาพน้ำอัตโนมัติริมฝั่งแม่น้ำปราจีนบุรี บริเวณวัดหัวไผ่ อำเภอบ้านสร้าง จังหวัดปราจีนบุรี อยู่ใต้ปากคลองสารภีลงมาประมาณ 2 กิโลเมตร เพื่อใช้เฝ้าระวังคุณภาพน้ำแม่น้ำปราจีนบุรีต่อเนื่อง โดยศูนย์เฉพาะกิจดังกล่าวจะพิจารณาข้อมูลคุณภาพน้ำและปรับปริมาณการระบายให้เหมาะสม เพื่อไม่ให้เกิดผลกระทบต่อสัตว์น้ำ ซึ่งจะระบายโดยกดสันบานบนลงให้น้ำล้นสันบานเกิดการเติมอากาศและป้องกันไม่ให้เกิดการฟุ้งกระจายของตะกอนออกสู่แม่น้ำ เบื้องต้นวางแผนเตรียมความพร้อมรองรับสถานการณ์หากเกิดปัญหาน้ำเน่าเสียและติดตามสถานการณ์อย่างใกล้ชิดอธิบดีกรมควบคุมมลพิษ (คพ.) กล่าวย้ำว่า ขอให้ประชาชนในพื้นที่เตรียมรับสถานการณ์หากเกิดปัญหาน้ำเน่าเสีย โดยมีข้อแนะนำสำหรับเกษตรกรผู้เลี้ยงสัตว์น้ำในกระชังควรเตรียมการโดยคัดเลือกสัตว์น้ำที่มีขนาดใหญ่ออกจำหน่ายก่อน หลีกเลี่ยงการเลี้ยงสัตว์น้ำในกระชังช่วงมีการเปิดประตูระบายน้ำ เฝ้าระวังโดยสังเกตดูอาการของสัตว์น้ำว่ามีอาการลอยหัวหรือไม่ หากสัตว์น้ำในกระชังลอยหัวเป็นเวลานาน ให้ใช้ปั๊มน้ำหรือปั๊มลมเติมออกซิเจนในกระชังโดยด่วน และลดปริมาณการให้อาหาร หากมีสัตว์น้ำตายจำนวนมากให้เก็บขึ้นมาแปรรูปหรือกำจัดโดยการฝังกลบในหลุมห้ามทิ้งลงแหล่งน้ำจะทำให้เกิดน้ำเน่าเสียมากขึ้น